《白云寺阁次壁间张使君韵》
清代·宋照

白云小阁与云平，开阁莹然眼界清。飞鸟没边孤塔见，乱山缺处夕阳明。

僧投远寺烟中去，筏下空江镜里行。林外声声啼布谷，青郊应及试春耕。

作者简介：江苏长洲人，字谨涵，号喜墨。康熙五十七年进士。任翰林院庶吉士，以撰文忤旨放还，归后杜门著书不缀。乾隆初，举鸿博，部议不准试，荐入《三礼》馆，以劳卒。有《礼经汇解》、《史闲》、《息轩杂文》。